
Δράση συμβουλευτικής υποστήριξης και ενδυνάμωσης οικογενειών ατόμων με αναπηρία, από το ΙΝ-ΕΣΑμεΑ
Το Ινστιτούτο της Εθνικής Συνομοσπονδίας Ατόμων με Αναπηρία και Χρόνιες Παθήσεις εγκαινιάζει τη νέα δράση «Συμβουλευτική υποστήριξη και ενδυνάμωση οικογενειών ατόμων με αναπηρία». Στόχος μας είναι η ενδυνάμωση των μελών της οικογένειας, ώστε να διασφαλίζεται το δικαίωμα στην οικογενειακή ζωή με αξιοπρέπεια, αυτονομία και ισότιμη κοινωνική συμμετοχή.
Η ενδυνάμωση ως εργαλείο διεκδίκησης δικαιωμάτων
Με τη συνδρομή έμπειρων Κοινωνικών Λειτουργών, η δράση παρέχεται εντελώς δωρεάν προσφέροντας ένα ολοκληρωμένο πλαίσιο στήριξης:
· Ατομική Συμβουλευτική: Μια σειρά συναντήσεων όπου ο κοινωνικός λειτουργός χαρτογραφεί τις ανάγκες σας, διευκολύνει τον προγραμματισμό της συμβουλευτικής σχέσης και σέβεται τις ανάγκες του ωφελούμενου, στοχεύοντας στην ατομική ενδυνάμωση και υποστήριξη των μελών της οικογένειας.
· Peer to peer Συμβουλευτική: Η συλλογική εμπειρία μετατρέπεται σε δύναμη διεκδίκησης. Δημιουργούμε ομάδες αμοιβαίας υποστήριξης, δίνοντας έμφαση στο πολύτιμο μοίρασμα κοινών βιωμάτων και εμπειριών. Ο σύμβουλος είναι και ο ίδιος ενεργό μέλος του αναπηρικού κινήματος (π.χ. γονέας ατόμου με αναπηρία), διασφαλίζοντας ένα περιβάλλον κατανόησης και κοινής προοπτικής.
Πώς μπορεί κάποιος να ενταχθεί στη δράση;
Η υπηρεσία απευθύνεται σε μέλη οικογενειών ατόμων με αναπηρία ή/και χρόνιες παθήσεις (γονείς, αδέλφια, φροντιστές, δικαστικούς συμπαραστάτες). Η ένταξη στο πρόγραμμα γίνεται μέσα από απλές, αρχικές συναντήσεις με την οικογένεια, ώστε να κατανοηθούν οι δραστηριότητες της δομής και να διαμορφωθεί ένα ατομικό πλάνο στήριξης.



Επικοινωνήστε μαζί μας 
Μπορείτε να επικοινωνείτε μαζί μας καθημερινά, από Δευτέρα έως Παρασκευή (08:30 – 16:30), για πληροφορίες και δηλώσεις συμμετοχής:
· Δια ζώσης: Στα γραφεία μας, Παπαρρηγοπούλου 7, Θεσσαλονίκη
· Τηλεφωνικά: Στο 2310-842742
· Ηλεκτρονικά: Μέσω email στο info@in-esamea.gr

Το Ινστιτούτο της Εθνικής Συνομοσπονδίας Ατόμων με Αναπηρία & Χρόνιες Παθήσεις, ΙΝ-ΕΣΑμεΑ, και ο Δήμος Θεσσαλονίκης, από τον Μάρτιο του 2025, υλοποιούν την Πράξη «Ολοκληρωμένες Υπηρεσίες Υποστήριξης για Άτομα με Αναπηρία, Χρόνιες Παθήσεις και τις οικογένειές τους στον Δήμο Θεσσαλονίκης» με ΚΩΔ. ΟΠΣ (MIS) 6018248 και συγχρηματοδότηση από το Ευρωπαϊκό Κοινωνικό Ταμείο (ΕΚΤ), στο πλαίσιο του Επιχειρησιακού Προγράμματος «Κεντρική Μακεδονία 2021-2027».

